WASE 105
Vunilolo kei na Bibi ni Vakabauta
MACIU 21:19-27 MARIKA 11:19-33 LUKE 20:1-8
-
NA VUNILOLO MALAI—BIBI NA VAKABAUTA
-
VAQAQAI NA LEWA I JISU
A biuti Jerusalemi o Jisu ena yakavi ni Moniti me lesu i Pecani ena baba tokalau ni Ulunivanua ni Veiolive. De dua a moce ena nodratou vale nona itokani o Lasarusa, Meri kei Marica.
Sa mataka ni ika11 ni Naisani, e lesu tiko o Jisu kei ratou nona tisaipeli i Jerusalemi. Qo e iotioti ni gauna me gole kina o Jisu ena valenisoro. E iotioti tale ga ni siga ni nona cakacaka vakaitalatala ni bera ni solevutaka na Lakosivia, tauyavutaka na iVakananumi ni nona mate, veilewaitaki qai vakamatei.
Ni ratou takosova na Ulunivanua ni Veiolive ena ilakolako mai Pecani i Jerusalemi, a raica o Pita na vunikau a cudruva o Jisu ena mataka nanoa. E kaya sara: “Rapai, ni raica, sa malai na vunilolo oni cudruva.”—Marika 11:21.
Na cava e cudruva kina o Jisu na vunilolo? Ni vakamacalataka na vuna, e kaya o Jisu: “Au tukuna vakadodonu vei kemudou, ke tu vei kemudou na vakabauta dou qai sega ni vakatitiqa, dou na rawa ni cakava na ka au cakava ina vunilolo, dou rawa sara mada ga ni kaya ina ulunivanua qo, ‘Mo talave, mo kolotaki i wasawasa,’ ena yaco dina. Ena soli tale ga vei kemudou na ka kece dou kerea ena masu ke dou kerea ena vakabauta.” (Maciu 21:21, 22) E taleva tiko ga na ka e tukuna e liu me baleta na vakabauta, ni rawa ni tosoya na ulunivanua.—Maciu 17:20.
A cudruva o Jisu na vunilolo me vakavulica kina ni bibi me vakabauti na Kalou. E kaya: “Ni ka kece dou masulaka se kerea, dou vakabauta ni na rawa, dou na qai rawata dina.” (Marika 11:24) Qori e ka ni vuli vei keda kece na imuri i Jisu! Ena yaga sara vei ratou na yapositolo ena veivakatovolei ratou sa vakarau sotava. Ia e dua tale na ka e veisemati kina na malai ni vunilolo kei na vakabauta.
Me vaka ga na vunilolo, e veivakacalai na kena irairai na matanitu o Isireli. Era veiyalayalati kei na Kalou na lewenivanua, era rairai muria tiko na nona Lawa. Ia e sega vei ira na vakabauta, e ca tale ga na ka era vuataka. Era cata mada ga na Luve ni Kalou! Na nona cudruva gona o Jisu na vunilolo e sega ni vua, e vakaraitaka kina na ka ena yaco ina matanitu o Isireli ni sega ni vakabauta qai sega ni vua.
Eratou sa yaco i Jerusalemi o Jisu kei na nona tisaipeli. E gole tale ina valenisoro o Jisu qai veivakavulici kina me vaka ga na nona ivakarau. Nira nanuma lesu na iliuliu ni bete kei na nodra qase na lewenivanua na ka e cakava o Jisu vei ira na dauveisau ilavo, era tarogi koya sara: “Na lewa mai vei o cakava kina na veika qo? O cei e solia vei iko na lewa qori?”—Marika 11:28.
Sa qai sauma o Jisu: “Au na taroga vei kemuni e dua na taro. Moni sauma mai, au na qai tukuna vei kemuni se lewa mai vei au vakayacora tiko kina na veika qo. Na veipapitaisotaki i Joni e vu mai lomalagi se vu vakatamata? Ni sauma mai.” Sa vuki na uto, era sa tarogi tale na dauveitusaqati. Era veivosakitaka na bete kei ira na qase na ka mera kaya: “Ke da tukuna, ‘Mai lomalagi,’ ena qai kaya, ‘Na cava ga oni sega ni vakabauti koya kina?’ Ia eda sega ni rawa ni tukuna, ‘E vu vakatamata’!” Era rere ni tukuna qori “nira vakabauta kece tu na lewenivanua ni parofita o Joni.”—Marika 11:29-32.
Era sega ni sauma rawa na taro i Jisu na dauveitusaqati. Era mani kaya: “Keimami sega ni kila.” E kaya vei ira o Jisu: “Au na sega tale ga ni tukuna vei kemuni se lewa mai vei au cakava kina na veika qo.”—Marika 11:33.
ssw_Latn fij_Latn fij_Latn unk fij_Latn unk fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn